ทอม ครูซ จากเด็กเรียนแย่ สู่นักแสดงหมื่นล้าน
ทอม ครูซ นักแสดงชื่อดังชาวอเมริกัน พระเอกหนังเรื่อง Mission Impossible หลายคนอาจจะยังไม่รู้ว่าชีวิตในวัยเด็กของเขานั้นไม่ได้โรยด้วยกลีบกุหลาบ เรื่องราวของชายคนนี้เป็นยังไง ลงทุนแมนจะมาเล่าให้ฟัง
9 ส.ค. 2561

ทอม ครูซ จากเด็กเรียนแย่ สู่นักแสดงหมื่นล้าน / โดย ลงทุนแมน
ทอม ครูซ นักแสดงชื่อดังชาวอเมริกัน
พระเอกหนังเรื่อง Mission: Impossible
หลายคนอาจจะยังไม่รู้ว่าชีวิตในวัยเด็กของเขานั้นไม่ได้โรยด้วยกลีบกุหลาบ
เรื่องราวของชายคนนี้เป็นยังไง ลงทุนแมนจะมาเล่าให้ฟัง
ทอม ครูซ เกิดวันที่ 3 กรกฎาคม ปี 1962 ในครอบครัวที่ไม่ได้ร่ำรวยอะไร โดยมีแม่ทำอาชีพเป็นครูสอนพิเศษ และมีพ่อเป็นวิศวกร
สมัยที่ครูซยังเด็ก เขามักจะโดนพ่อตีเป็นประจำ เขาบอกว่า พ่อของเขาไม่ค่อยใส่ใจเขาเท่าไร และมักจะชอบใช้ความรุนแรงกับเขาเป็นประจำ
ตอนที่ ครูซ อายุ 12 พ่อกับแม่ของเขาได้แยกทางกัน โดยเขาได้มาอยู่กับแม่
ซึ่งสมัยนั้นแม่ของเขาต้องทำงานมากถึง 4 งานในวันเดียวเพื่อเลี้ยงดูครอบครัว
หลายคนอาจจะยังไม่รู้ว่า สมัยเด็กเขามีปัญหาในการอ่านหนังสือ ที่เกิดจากอาการดิสเล็กเซีย (Dyslexia) ซึ่งเป็นภาวะการเรียนรู้บกพร่อง สิ่งนี้เป็นอุปสรรคต่อการเรียนของ ครูซ อย่างมาก โดยเพื่อนๆ มักจะหัวเราะเยาะเขาเสมอ เวลาที่เขาอ่านหนังสือแล้วติดๆ ขัดๆ
ประกอบกับการที่เขาต้องย้ายโรงเรียนทั้งหมด 15 ครั้งใน 14 ปีกว่าจะจบมัธยม ทำให้ผลการเรียนของเขาค่อนข้างต่ำ
แต่ในด้านของการแสดงนั้น เขาเริ่มฉายแววตั้งแต่ยังเด็ก
จริงๆ แล้ว สมัยที่เขาเรียนมัธยมปลาย เคยมีโอกาสสมัครเล่นละครโรงเรียน และได้รับบทตัวเอก แม้ตอนนั้นเขายังมีอาการดิสเล็กเซีย ซึ่งหลายคนคิดว่าอาจจะส่งผลต่อการแสดงละครของเขาได้ แต่แล้วทุกคน รวมทั้งตัวเขากลับต้องประหลาดใจอย่างมาก เมื่อเขาอยู่บนเวที
เพราะการที่ต้องอ่านบทสคริปต์ กลับเป็นสิ่งที่เขาชอบ เขาจึงมุ่งมั่น อยากทำมันอย่างไม่ย่อท้อ ซึ่งเขาเล่าว่า นั่นเป็นจุดเริ่มต้นของสิ่งที่เขารักและชอบซึ่งก็คือ การแสดง ถึงขนาดกลับมาบอกแม่ว่า เขาต้องเป็นนักแสดงให้ได้ในอนาคต..
หลังจากที่ครูซตัดสินใจไม่เรียนต่อในมหาวิทยาลัย เขาจึงไปสมัครงานเป็นพนักงานร้านอาหารในนิวยอร์ก ทำงานทุกอย่างตั้งแต่ล้างชามไปจนถึงลูกมือพ่อครัว เพื่อแบ่งเบาภาระของแม่ที่ต้องทำงานคนเดียวในการเลี้ยงดูเขาและน้องสาวอีก 3 คน โดยระหว่างนั้นเขาก็หางานแสดงไปด้วย
เพราะเขาเชื่อว่านั่นคือ สิ่งที่เขารัก มาโดยตลอด..
และแล้วในปี 1981 จุดเริ่มต้นด้านการแสดงของเขาได้เริ่มต้นอย่างจริงจัง เมื่อครูซ ได้พบกับครีเอทีฟ อาร์ทิสต์ เอเจนซี่ คนหนึ่ง ซึ่งเป็นผู้ที่นำเขาเข้ามาสู่วงการแสดง
โดยหนังเรื่องแรกที่เขาเล่นคือ Endless Love และได้รับบทเล็กๆ ในหนังเรื่องนี้
หลังจากนั้นก็แสดงภาพยนตร์เรื่องอื่นอีก แต่ก็ยังไม่ค่อยมีชื่อเสียงมากนัก
หนังที่เริ่มทำให้เขาเป็นที่รู้จักคือ Top Gun ในปี 1986 หนังเรื่องนี้ ไม่เพียงแต่ทำให้เขาประสบความสำเร็จ ในด้านของผู้สร้างก็ประสบความสำเร็จไม่แพ้กัน เพราะหนังทำรายได้กว่า 11,000 ล้านบาท เทียบกับทุนสร้างเพียง 500 ล้านบาท
แต่ปฏิเสธไม่ได้ว่าภาพยนตร์ที่ทำให้เขาดังคับฟ้าและเป็นที่รู้จักระดับโลกก็คือเรื่อง Mission Impossible ซึ่งเริ่มภาคแรกในปี 1996 และนับจนถึงวันนี้กว่า 22 ปี มีทั้งหมด 6 ภาคแล้ว
ภาพยนตร์เรื่องนี้ ถือเป็นภาพยนตร์ชุดที่ทำรายได้สูงสุดตลอดกาลในอันดับที่ 19 โดยทำรายได้รวมไปแล้วกว่า 95,700 ล้านบาททั่วโลก
ชีวิตนอกจอเขาก็ถือว่า น่าสนใจ เพราะทอม ครูซ ถือเป็นนักแสดงคนหนึ่งที่มีจิตใจชอบช่วยเหลือคนอื่น
ครั้งหนึ่งในปี 1996 เขาพบผู้หญิงประสบอุบัติเหตุทางรถยนต์ จึงช่วยพาเธอไปโรงพยาบาล โดยเมื่อไปถึงห้องฉุกเฉินของโรงพยาบาล ผู้หญิงคนนี้กลับไม่มีประกัน ครูซจึงจ่ายค่ารักษาให้เธอด้วยเงินกว่า 231,000 บาท
เขายังบริจาคเงินมากกว่า 80 ล้านบาทให้แก่ The Church of Scientology ซึ่งเป็นองค์กรที่ช่วยเหลือคนที่มีอาการดิสเล็กเซีย โดยที่นี่ก็ช่วยรักษาให้เขาหายจากอาการดังกล่าว
จากเด็กที่มีภาวะบกพร่องในการอ่าน จนมีปัญหาในการเรียน และต่อมาไม่ได้เรียนต่อมหาวิทยาลัยเพราะต้องออกมาทำงานเพื่อหาเงินช่วยแม่เลี้ยงดูครอบครัว
ใครจะไปคิดว่าวันนี้ เขาจะกลายมาเป็นหนึ่งในนักแสดงที่มีชื่อเสียงมากที่สุดคนหนึ่งในโลก ด้วยทรัพย์สินกว่า 18,000 ล้านบาท
เรื่องนี้บอกเราว่าแม้แต่ ทอม ครูซ ชีวิตเขาก็ไม่ได้เกิดมาสมบูรณ์แบบ
เขาต้องเจอกับอุปสรรคต่างๆ มาไม่น้อย แต่เขาก็สามารถก้าวมาจนถึงวันนี้ได้
ครั้งหนึ่งเขาเคยบอกว่า ถ้าเขาจะลงมือทำอะไรก็แล้วแต่ เขาจะไม่ทำมันแค่ครึ่งๆ กลางๆ แต่จะทำมันเกินร้อยและสุดความสามารถ ถ้านั่นคือสิ่งที่เขารักจริงๆ
มองมาที่ตัวเรา ถ้าเราเกิดมาแล้วไม่สมบูรณ์แบบ ขอเพียงให้เรามุ่งมั่น ตั้งใจทำในสิ่งที่รัก อย่างไม่ย่อท้อ ลงทุนแมนเชื่อว่า สักวันเราก็คงประสบความสำเร็จในแบบของเราได้เช่นกัน..
----------------------
ติดตามความสำเร็จต่างๆ แล้วสร้างสำเร็จของเราบ้าง จากไอเดียในบล็อกดิท
โหลดแอปพลิเคชันลงทุนแมน V2.5 ได้ที่ 
 ฟรีทั้ง iOS และ android
แอปพลิเคชัน blockdit ไม่ได้มีแต่เรื่องลงทุน เรื่องของกินก็มีนะ
----------------------
Reference
-
-
-
-
-
-
-
[8922].